《题苏李合画渊明濯足图》
金朝·刘从益

天机本自足，人事或相须。东坡画三昧，乃与龙眠俱。

黄州富丘壑，馀杭渺江湖。已困口嘲弄，更堪手糊涂。

其来本游戏，所到非功夫。平生斜川翁，尚友千载馀。

可闻不可见，风标定何如。笑倩李居士，为予巧形模。

临流想有诗，沧浪元非渔。不入声利场，政恐吾足污。

二公有深意，百年留此图。不著色尘相，澹然如游天地初。

主人牢缄縢，丹青有渝此不渝。

作者简介：应州浑源人，字云卿。精于经学。卫绍王大安元年进士。累官监察御史，坐与当路辨曲直，得罪去。起为叶县令，修学励俗，请减岁课一万石。召授应奉翰林文字。卒年四十四。有《蓬门集》。